जयपुर में 32 रन से जीता मुकाबला, स्पिनर्स को 5 विकेट; जायसवाल ने 77 रन बनाए
Rajasthan Royals (RR) vs Chennai Super Kings (CS) Match IPL LIVE Score Update; Follow IPL 2023 Latest News,  CSK VS RR  IPL LIVE Updates with Dainik Bhaskar (दैनिक भास्कर)
इंडियन प्रीमियर लीग (IPL) में लीग स्टेज के 37वें मैच में राजस्थान रॉयल्स (RR) ने चेन्नई सुपर किंग्स (CSK) को 32 रन से हरा दिया। इस जीत के साथ राजस्थान पॉइंट्स टेबल में टॉप पर पहुंच गया है, उसके 8 मैचों में 5 जीत के बाद 10 पॉइंट्स हो गए। चेन्नई भी 8 मैचों में इतने ही पॉइंट्स के साथ तीसरे नंबर पर है। देखें पॉइंट्स टेबल...
गुरुवार को जयपुर के सवाई मानसिंह स्टेडियम में टॉस जीतकर पहले बैटिंग करने उतरी रॉयल्स ने 20 ओवर में 6 विकेट पर 202 रन बनाए। जवाब में सुपर किंग्स 6 विकेट खोकर 170 रन ही बना सकी। राजस्थान के स्पिनर्स ने 5 विकेट झटके, जबकि पहली पारी में यशस्वी जायसवाल ने विस्फोटक 77 रन की पारी खेली। इस पारी के लिए यशस्वी को प्लेयर ऑफ द मैच का अवॉर्ड मिला।
राजस्थान ने लगाया जीत का चौका
रॉयल्स की CSK पर सीजन में दूसरी जीत है। इससे पहले राजस्थान ने उन्हें चेपॉक स्टेडियम में 3 रन से हराया था। CSK राजस्थान को IPL में पिछले 4 मैचों से हरा नहीं सकी है।
मैच का लाइव स्कोरकार्ड देखने के लिए यहां क्लिक करें...
सबसे पहले टर्निंग पॉइंट्स पढ़ें...
1. यशस्वी की पारी 
टॉस जीतकर पहले बैटिंग करने उतरी राजस्थान को यशस्वी जायसवाल ने तेज शुरुआत दिलाई। उन्होंने 77 रन की करियर बेस्ट पारी खेल कर टीम का स्कोर 13 ओवर में ही 130 के पार पहुंचा दिया।
2. तुषार का ओवर 
राजस्थान की बढ़ती पारी पर तुषार देशपांडे ने ब्रेक लगाया। उन्होंने पारी के 14वें ओवर में संजू सैमसन और यशस्वी जायसवाल को पवेलियन भेज रॉयल्स की रन गति पर ब्रेक लगा दिया।
3. जुरेल-पड्डीकल की पार्टनरशिप 
17वें ओवर में 146 पर 4 विकेट गंवाने के बाद ध्रुव जुरेल और देवदत्त पड्डीकल ने राजस्थान का स्कोर 200 के पार पहुंचाया। दोनों ने महज 20 गेंदों पर 48 रन जोड़े।
4. चेन्नई का पावरप्ले 
203 रन के टारगेट का पीछा करने उतरी चेन्नई ने बेहद धीमी शुरुआत की। पावरप्ले के 6 ओवरों में टीम 42 रन ही बना सकी।
5. स्पिनर्स ने बैकफुट पर धकेला 
राजस्थान के स्पिनर्स एडम जम्पा और रविचंद्रन अश्विन ने शुरुआती विकेट लेकर चेन्नई का स्कोर 4 विकेट पर 73 रन कर दिया। जम्पा ने 3 और अश्विन ने मैच में 2 विकेट लिए।
अब पढ़ें मैच रिपोर्ट...
ओपनर्स की धीमी शुरुआत से हारी चेन्नई सुपर किंग्स
पहली पारी में यशस्वी जायसवाल ने करियर बेस्ट 77 रन बनाए। ध्रुव जुरेल और देवदत्त पड्डीकल ने आखिरी ओवरों में 20 गेंद पर 48 रन की पार्टनरशिप की। चेन्नई से तुषार देशपांडे ने 2 विकेट लिए। महीश तीक्षणा और रवींद्र जडेजा को 1-1 विकेट मिला। एक बैटर रनआउट हुआ।
203 रन के टारगेट में चेन्नई ने बेहद धीमी शुरुआत की और 11 ओवर में 73 रन के स्कोर पर 4 विकेट गंवा दिए। यहां से मोईन अली और शिवम दुबे ने पार्टनरशिप कर टीम को जीत की उम्मीद दी। दुबे ने 29 बॉल फिफ्टी लगाई, लेकिन अपनी टीम को जीत नहीं दिला सके। वह 33 गेंद में 52 रन बनाकर आउट हुए।
टीम के बाकी बैटर्स में ऋतुराज गायकवाड ने 47, डेवोन कॉन्वे ने 8, अजिंक्य रहाणे ने 8, अंबाती रायडु ने 0, मोईन अली ने 23 और रवींद्र जडेजा ने 21 रन बनाए। राजस्थान से एडम जम्पा ने 3 और रविचंद्रन अश्विन ने 2 विकेट लिए। लेफ्ट आर्म पेसर कुलदिप यादव को एक विकेट मिला।
यहां से पहली पारी...
पावरप्ले में ओपनर्स ने दिलाई तेज शुरुआत 
टॉस जीतकर पहले बैटिंग करने उतरी राजस्थान को यशस्वी जायसवाल ने तेज शुरुआत दिलाई। उन्होंने पहले ही ओवर में 3 चौके लगाए। 6 ओवर में टीम ने बगैर नुकसान के 64 रन बनाए, यशस्वी ने 21 गेंद पर 40 रन बनाए। जोस बटलर ने भी उनका बखूबी साथ निभाया।
26 गेंद में यशस्वी की फिफ्टी
राजस्थान रॉयल्स को यशस्वी जायसवाल ने तेज शुरुआत दिलाई। उन्होंने 26 गेंद में फिफ्टी पूरी कर ओपनर जोस बटलर के साथ 86 रन की पार्टनरशिप की। यशस्वी 43 गेंद में 77 रन बनाकर तुषार देशपांडे का शिकार हुए। ये यशस्वी का IPL में बेस्ट स्कोर भी रहा।
पड्डीकल-जुरेल ने 200 के पार पहुंचाया
राजस्थान ने 17वें ओवर में 146 रन पर शिमरोन हेटमायर का विकेट गंवा दिया था। यहां से ध्रुव जुरेल और देवदत्त पड्डीकल ने 20 गेंद पर 48 रन की पार्टनरशिप कर टीम का स्कोर 200 रन के पार पहुंचाया। जुरेल 15 गेंद में 34 रन बनाकर रनआउट हुए। पड्डीकल ने 13 गेंद में 23 रन की नॉटआउट पारी खेली।
टीम के बाकी बैटर्स में जोस बटलर 27, संजू सैमसन 17 और हेटमायर 8 रन बनाकर आउट हुए। रविचंद्रन अश्विन एक रन बनाकर नॉटआउट रहे।
ऐसे गिरे राजस्थान के विकेट...
यहां से पढ़ें दूसरी पारी...
पावरप्ले में धीमी शुरुआत
203 रन के टारगेट का पीछा करने उतरी चेन्नई को डेवोन कॉन्वे और ऋतुराज गायकवाड ने बेहद धीमी शुरुआत दिलाई। दोनों 3 ओवर में 13 ही रन बना सके। गायकवाड ने पावरप्ले के आखिरी ओवरों में बड़े शॉट्स लगाए और टीम का स्कोर 40 के पार पहुंचाया। टीम फिर भी 6 ओवर में एक विकेट के नुकसान पर 42 रन ही बना सकी।
जम्पा-अश्विन ने CSK को बैकफुट पर धकेला 
चेन्नई ने धीमी लेकिन संभली हुई शुरुआत की थी। यहां से एडम जम्पा ने पावरप्ले की आखिरी गेंद पर डेवोन कॉन्वे को कैच आउट कराया। उन्होंने फिर 8वें ओवर में सेट बैटर ऋतुराज गायकवाड को भी पवेलियन भेज दिया।
अजिंक्य रहाणे और शिवम दुबे ने टीम की पारी संभाली, लेकिन 11वें ओवर में रविचंद्रन अश्विन ने रहाणे और अंबाती रायडु को कैच आउट कराकर चेन्नई को बैकफुट पर धकेल दिया। जम्पा ने मोईन अली का भी विकेट लिया।
ऐसे गिरे CSK के विकेट... 
बोल्ट नहीं खेले
राजस्थान एक बदलाव के साथ उतरी। बीमारी के कारण ट्रेंट बोल्ट नहीं खेले। उनकी जगह एडम जम्पा को मौका दिया गया। जिन्होंने 3 विकेट लेकर चेन्नई को बैकफुट पर धकेला। कुलदिप यादव ने भी इम्पैक्ट प्लेयर बनकर सीजन का पहला मैच खेला। वहीं CSK ने अपनी टीम में कोई बदलाव नहीं किए।
दोनों टीमों की प्लेइंग-11...
राजस्थान रॉयल्स : संजू सैमसन (कप्तान और विकेटकीपर), जोस बटलर, यशस्वी जायसवाल, देवदत्त पड्‌डीकल, शिमरोन हेटमायर, रविचंद्रन अश्विन, ध्रुव जुरेल, एडम जम्पा, युजवेंद्र चहल, संदीप शर्मा और जेसन होल्डर।
इम्पैक्ट प्लेयर : कुलदिप यादव।
चेन्नई सुपर किंग्स: महेंद्र सिंह धोनी (कप्तान), ऋतुराज गायकवाड, डेवोन कॉन्वे, अजिंक्य रहाणे, मोईन अली, शिवम दूबे, रवींद्र जडेजा, मथीशा पथिराना, तुषार देशपांडे, आकाश सिंह और महीश तीक्षणा।
इम्पैक्ट प्लेयर : अंबाती रायडु।
चेन्नई-राजस्थान मैच के फोटोज...
